Γνωμοδότηση της Οικονομικής και Κοινωνικής Επιτροπής σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (ανασύνταξη)"

(2000/C 140/08)

Στις 15 Φεβρουαρίου 2000 και σύμφωνα με το άρθρο 295 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα απασχόλησης, κοινωνικών υποθέσεων και δικαιωμάτων του πολίτη υιοθέτησε τη γνωμοδότησή του στις 14 Μαρτίου 2000 με βάση εισηγητική έκθεση του κ. Fuchs.

Κατά την 371η σύνοδο ολομέλείας της (συνεδρίαση της 29ης Μαρτίου 2000), η Οικονομική και Κοινωνική Επιτροπή υιοθέτησε την ακόλουθη γνωμοδότηση.

1. Εισαγωγή

1.1. Η ΟΚΕ σημειώνει ότι, με την υποβληθείσα πρόταση οδηγίας σε σχέση με την ολοκλήρωση της εσωτερικής αγοράς, συνοψίζονται, ενημερώνονται και συμπληρώνονται οι τρεις υφιστάμενες οδηγίες για την ανώτατη περιεκτικότητα των τσιγάρων σε πίσσα(1), για τα προϊόντα καπνού που προορίζονται για λήψη δια στόματος(2) και για τη σήμανση των προϊόντων καπνού(3). Στόχος της οδηγίας είναι η εναρμόνιση των νομοθετικών και των κανονιστικών διατάξεων των κρατών μελών σχετικά με την ανώτατη περιεκτικότητα των τσιγάρων σε πίσσα και τις επισημάνσεις στη συσκευασία προϊόντων καπνού οι οποίες αφορούν την υγεία 1, καθώς και σχετικά με τα συστατικά και την περιεκτικότητα των προϊόντων καπνού σε μονοξείδιο του άνθρακα και νικοτίνη.

1.2. Η πρόταση στηρίζεται στο άρθρο 95 της Συνθήκης το οποίο προϋποθέτει ένα υψηλό επίπεδο προστασίας της υγείας. Στα πλαίσια αυτά συνεκτιμήθηκαν και οι προτάσεις που υπέβαλαν στην Επιτροπή τα κράτη μέλη και επιστημονικά ιδρύματα σχετικά με τη δημόσια υγεία (άρθρο 95, παρ. 8).

1.3. Η ΟΚΕ διαπιστώνει ότι τα προτεινόμενα μέτρα συμφωνούν με τις συστάσεις της συμβουλευτικής επιτροπής για την προστασία από τον καρκίνο(4) και της συνέλευσης του ΠΟΥ(5). Επίσης, λαμβάνεται υπόψη και η γνωμοδότηση της 14.6.1998(6) της επιτροπής καταναλωτών της Επιτροπής για την άσκηση μιας κοινωνικώς υπεύθυνης πολιτικής για τα καπνά.

1.4. Η πρόταση αποσκοπεί στον περαιτέρω περιορισμό της περιεκτικότητας των τσιγάρων σε πίσσα, η οποία δεν πρέπει να υπερβαίνει τα 10 mg ανά τσιγάρο για τα προϊόντα που θα πωλούνται ή θα παράγονται μετά τις 31.12.2003 (ή 3 χρόνια μετά την έγκριση της οδηγίας).

1.5. Στην πρόταση ορίζεται ότι, από τις 31.12.2003 (ή 3 χρόνια μετά την έγκριση της οδηγίας), η περιεκτικότητα σε νικοτίνη των τσιγάρων που διατίθενται ή παράγονται στα κράτη μέλη δεν πρέπει να υπερβαίνει το 1 mg ανά τσιγάρο.

1.6. Επίσης, από τις 31.12.2003 (ή 3 χρόνια μετά την έγκριση της οδηγίας), η ανώτατη περιεκτικότητα των τσιγάρων σε μονοξείδιο του άνθρακα δεν πρέπει να υπερβαίνει τα 10 mg ανά τσιγάρο.

1.7. Οι μέθοδοι μέτρησης που προτείνονται για τα προαναφερθέντα ανώτατα όρια πρέπει να συμφωνούν με τις μεθόδους που έχουν καθορισθεί από τον Διεθνή Οργανισμό Τυποποίησης (ΔΟΤ)

1.8. Παράλληλα με τη μέτρηση της περιεκτικότητας των τσιγάρων σε πίσσα, νικοτίνη και μονοξείδιο του άνθρακα, η Επιτροπή προτείνει να επιτραπεί στα κράτη μέλη να υποχρεώνουν τους παραγωγούς ή εισαγωγείς καπνών να πραγματοποιούν και άλλες δοκιμές που επιβάλλονται από τις αρμόδιες εθνικές αρχές, προκειμένου να προσδιοριστεί η περιεκτικότητα των προϊόντων τους σε άλλες ουσίες για κάθε είδος καπνού.

1.9. Η επισήμανση των τσιγάρων πρέπει, αφενός, να προσθέτει το μονοξείδιο του άνθρακα στην ένδειξη της περιεκτικότητάς τους σε πίσσα και νικοτίνη και, αφετέρου, να βελτιώνει την παρουσίαση και να διευκολύνει την αποτελεσματικότητα, την ορατότητα και την κατανόηση του περιεχομένου των προειδοποιήσεων για την υγεία εκ μέρους των καταναλωτών προϊόντων καπνού.

1.10. Όσον αφορά τη λήψη δια στόματος και άλλες μορφές χρήσης καπνού (εκτός του καπνίσματος), η Επιτροπή συνιστά να αντικατασταθεί η ισχύουσα προειδοποίηση από ένα γενικότερο κείμενο.

1.11. Η υποβληθείσα πρόταση προβλέπει, επιπλέον, ότι όλοι οι παραγωγοί και εισαγωγείς προϊόντων καπνού θα υποβάλουν στις αρχές του κράτους μέλους στο οποίο είναι εγκατεστημένοι κατάλογο για κάθε είδος με όλες τις ουσίες και τα συστατικά που δεν έχουν σχέση με τον καπνό και χρησιμοποιούνται στην παραγωγική διαδικασία, συμπεριλαμβανομένων των προσθέτων και των ποσοτήτων αυτών. Ο κατάλογος αυτός θα συνοδεύεται από δήλωση στην οποία θα διευκρινίζονται οι λόγοι για την προσθήκη παρόμοιων ουσιών και συστατικών. Για την εκτίμηση των επιπτώσεων που έχουν για την υγεία παρόμοια συστατικά που δεν έχουν σχέση με τον καπνό, προτείνεται να διατεθούν στα κράτη μέλη τα ανάλογα τοξικολογικά δεδομένα για τις ουσίες αυτές πριν και μετά την καύση τους, ενώ οι παραγωγοί και οι εισαγωγείς πρέπει να είναι σε θέση να αποδείξουν ότι αυτά τα συστατικά δεν βλάπτουν την υγεία των καταναλωτών εφόσον χρησιμοποιούνται κανονικά.

1.12. Στην πρόταση της Επιτροπής προβλέπεται η απαγόρευση των ενδείξεων του είδους "χαμηλής περιεκτικότητας σε πίσσα", "light", "ultra light", "mild" κ.λπ., επειδή οι έννοιες αυτές ενδέχεται να προκαλέσουν στους καταναλωτές την εσφαλμένη εντύπωση ότι ορισμένα προϊόντα είναι λιγότερο βλαβερά από άλλα. Εξαιρέσεις όσον αφορά την απαγόρευση της χρήσης αυτών των όρων επιτρέπονται μόνο εφόσον τα κράτη μέλη ενημερώσουν την Επιτροπή σχετικά με τους όρους σύμφωνα με τους οποίους επιτρέπουν τη χρήση τους.

1.13. Περαιτέρω, προτείνεται να υποβάλει η Επιτροπή κάθε δύο χρόνια στο Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή έκθεση σχετικά με την εφαρμογή της νομοθετικής πρότασης και, εάν είναι απαραίτητο, να υποβάλει περαιτέρω προτάσεις για την προσαρμογή της πρότασης αυτής στις εξελίξεις που συντελούνται στον τομέα των προϊόντων καπνού.

2. Γενικές παρατηρήσεις

2.1. Η ΟΚΕ χαιρετίζει το γεγονός ότι το Συμβούλιο και το Ευρωπαϊκό Κοινοβούλιο αναλαμβάνουν την εκπόνηση νέων μέτρων για την εναρμόνιση και την προσέγγιση των νομοθετικών και των κανονιστικών διατάξεων των κρατών μελών σχετικά με την παραγωγή, τη συσκευασία και την πώληση προϊόντων καπνού.

2.2. Η ΟΚΕ συμφωνεί ότι η εναρμόνιση και η προσέγγιση των υφιστάμενων νομοθετικών και των κανονιστικών διατάξεων των κρατών μελών, που προτείνεται από την Επιτροπή, θα βελτιώσει τη δυνατότητα εφαρμογής των διατάξεων. Θα πρέπει να αρθούν τα υφιστάμενα εμπόδια για το εμπόριο. Η ΟΚΕ θεωρεί ότι η εντονότερη εναρμόνιση και εξίσωση των νομοθετικών διατάξεων συνιστά ένα απαραίτητο περαιτέρω βήμα για την ολοκλήρωση της εσωτερικής αγοράς. Η ΟΚΕ τονίζει ότι η ενημέρωση και η προσέγγιση που προτείνονται από την Επιτροπή δεν μπορούν ωστόσο να αγνοήσουν τον ετερογενή χαρακτήρα της αγοράς των προϊόντων καπνού. Έτσι, οι παραγωγοί καπνού καπνίσματος, πούρων, καπνού εισρόφησης και καπνού μασήματος είναι συχνά ΜΜΕ οι οποίες προσφέρουν μια ευρύτατη κλίμακα προϊόντων. Οι εν λόγω επιχειρήσεις βρίσκονται κατά κύριο λόγο σε μειονεκτικές περιοχές της Κοινότητας.

2.3. Η ΟΚΕ τονίζει ότι η πρωτοβουλία της Επιτροπής μπορεί να θεωρηθεί ότι αποτελεί ένα περαιτέρω βήμα για την προαγωγή της δημόσιας υγείας στην Ευρωπαϊκή Ένωση. Έχει δε επισημάνει σε επανειλημμένες περιπτώσεις την αυξανόμενη σημασία της δημόσιας υγείας σε επίπεδο ΕΕ(7).

2.4. Η ΟΚΕ κατατάσσει την πρωτοβουλία της Επιτροπής στις ενέργειες που έχουν ως στόχο την προστασία των καταναλωτών από τις βλάβες που επιφέρει το κάπνισμα στην υγεία. Από την άποψη αυτή, η ΟΚΕ επισημαίνει ότι μόνιμα αποτελέσματα μπορούν να επιτευχθούν μόνο με την εφαρμογή μιας διεθνικής στρατηγικής για την πρόληψη των βλαβών που επιφέρει το κάπνισμα στην υγεία. Για το λόγο αυτό, η ΟΚΕ προτείνει στην Επιτροπή να εκπονήσει ένα περιεκτικό σχέδιο εργασίας για τον έλεγχο της κατανάλωσης καπνού, στο οποίο θα περιλαμβάνεται και μια σειρά από συγκεκριμένα μέτρα για ιδιαίτερα ευάλώτες ομάδες, όπως οι γυναίκες, τα παιδιά και οι νέοι καθώς και άτομα που διαβιούν υπό δυσμενείς κοινωνικοοικονομικές συνθήκες. Στο σχέδιο αυτό πρέπει να συμπεριλαμβάνονται τα ακόλουθα μέτρα:

- Θέσπιση κατάλληλων προληπτικών μέτρων για να αποφευχθεί η κατανάλωση καπνού από παιδιά και νέους,

- Κατάρτιση προγραμμάτων απεξάρτησης για τους νέους και τους ενήλικες που καπνίζουν,

- Εξασφάλιση της διαρκούς ενημέρωσης των μαθητών σε θέματα υγείας και ανάληψη ενημερωτικών εκστρατειών για όλες τις ηλικίες,

- Απαγόρευση της πώλησης προϊόντων καπνού σε άτομα κάτω των 18 ετών (σε εθνικό επίπεδο),

- Απαγόρευση της πώλησης πακέτων που περιέχουν λιγότερα από 20 τσιγάρα (των αποκαλούμενων παιδικών συσκευασιών),

- Απαγόρευση του καπνίσματος σε δημόσιους χώρους,

- Απαγόρευση της πώλησης τσιγάρων από αυτόματες μηχανές, εκτός εάν έχουν ληφθεί (τεχνικά ή/και φυσικά) μέτρα για την παρεμπόδιση της αγοράς τσιγάρων με αυτόν τον τρόπο από ανηλίκους,

- Αύξηση και εναρμόνιση της φορολογίας των προϊόντων καπνού, παράλληλα με τη συστηματική καταπολέμηση του λαθρεμπορίου καπνού.

Επιπλέον, η ΟΚΕ επαναλαμβάνει την πρότασή της, της 9ης Ιουλίου 1997(8), στην οποία ζητεί την απαγόρευση της άμεσης και της έμμεσης διαφήμισης προϊόντων καπνού. Ελπίζει δε ότι η πρόταση αυτή θα εφαρμοστεί σύντομα σε όλα τα κράτη μέλη.

Η ΟΚΕ καλεί τα κράτη μέλη να διαθέσουν ένα σημαντικό ποσοστό των εσόδων που προέρχονται από τους φόρους που εισπράττουν από την πώληση των προϊόντων καπνού, για την εντατικοποίηση των προληπτικών δράσεων κατά του καπνίσματος, την παροχή περισσότερων μέσων για την ιατρική έρευνα, καθώς και για τη θεραπεία των νόσων από τις οποίες υποφέρουν οι καπνιστές και τα ακούσια θύματα των βλαβερών συνεπειών του καπνίσματος. Ένα μέρος των εν λόγω εσόδων θα μπορούσε επίσης να χρηματοδοτήσει τα ταμεία προνοίας.

2.5. Η ΟΚΕ παραπέμπει στις πολυάριθμές γνωμοδοτήσεις που εκπόνησε στο παρελθόν, στις οποίες διαπιστώνεται ότι τα προϊόντα καπνού βλάπτουν την ανθρώπινη υγεία και προκαλούν ασθένειες του καρδιαγγειακού συστήματος, καρκίνο και άλλες παθήσεις. Η Παγκόσμια Οργάνωση Υγείας(9)(10) υπολογίζει ότι κάθε χρόνο χάνουν τη ζωή τους πρόωρα από το κάπνισμα 500000 πολίτες της ΕΕ. Με βάση το στόχο της ΕΕ για την επίτευξη ενός υψηλού επιπέδου προστασίας της υγείας και για την προστασία των καταναλωτών πρέπει να υπάρξει μέριμνα, ώστε οι τελευταίοι να πληροφορούνται με τον ενδεδειγμένο τρόπο σχετικά με τα συστατικά και τις επιδράσεις των προϊόντων καπνού. Γι αυτό απαιτείται η ορθή επισήμανση των συστατικών του καπνού. Μόνο έτσι μπορούν οι καταναλωτές να λαμβάνουν αποφάσεις που στηρίζονται σε επιστημονικά δεδομένα.

2.6. Η ΟΚΕ διαπιστώνει ότι βασική προϋπόθεση για την ολοκληρωμένη και ορθή ενημέρωση των καταναλωτών είναι η εφαρμογή αξιόπιστων μεθόδων μέτρησης των συστατικών. Οι μέθοδοι αυτές, οι οποίες ορίστηκαν από το Διεθνή Οργανισμό Τυποποίησης (ISO) για την περιεκτικότητα σε πίσσα, νικοτίνη και μονοξείδιο του άνθρακα, δεν ανταποκρίνονται επαρκώς στα κριτήρια αυτά(11)(12). Ο έλεγχος του ΔΟΤ είναι μηχανικός. Ωστόσο, σε πάμπολλες έρευνες καταδείχτηκε ότι οι άνθρωποι δεν καπνίζουν σαν μηχανές. Παρουσιάζεται μια μεγάλη ποικιλία στους μέσους καπνιστές όσον αφορά τον αριθμό και τη διάρκεια των εισπνοών και την ένταση της εισπνοής. Συνεπώς, ο βαθμός έκθεσης στα συστατικά του καπνού ποικίλει εξαιρετικά. Η πραγματική έκθεση των καταναλωτών στα συστατικά του καπνού μπορεί να είναι πολλαπλάσια ή υποπολλαπλάσια των αποτελεσμάτων του μηχανικού ελέγχου. Συνεπώς, οι μηχανικές ενδείξεις μπορεί να παραπληροφορήσουν τον καταναλωτή. Έτσι, η ανάπτυξη αξιόπιστων μεθόδων μέτρησης έχει ιδιαίτερη σημασία για τη ρύθμιση των προϊόντων καπνού και πρέπει να προαχθεί δραστήρια από την Επιτροπή.

2.7. Η ΟΚΕ επισημαίνει ότι ο καπνός του τσιγάρου περιέχει 3500 έως 4000 ουσίες πολλές από τις οποίες είναι γνωστές ως διεγερτικές. Περισσότερες από 40 από αυτές τις ουσίες είναι καρκινογόνες, ενώ άλλες είναι τοξικές. Η νικοτίνη είναι η ουσία που προκαλεί εθισμό. Η Επιτροπή προτείνει να αναφέρεται στην επισήμανση η περιεκτικότητα σε πίσσα, νικοτίνη και μονοξείδιο του άνθρακα και να τεθούν ανώτατα όρια για τις ουσίες αυτές. Από την άποψη αυτή, η ΟΚΕ εφιστά την προσοχή στην πολυπλοκότητα του θέματος και προτείνει μια περισσότερο διαφοροποιημένη προσέγγιση.

2.7.1. Η πίσσα και το μονοξείδιο του άνθρακα είναι ουσίες που βλάπτουν την υγεία(13). Συνεπώς, η επισήμανσή τους πρέπει, κατ' αρχήν, να επιδοκιμαστεί, εφόσον γίνεται με τον κατάλληλο τρόπο. Ωστόσο, η έννοια της "πίσσας" θεωρείται από πολλούς εμπειρογνώμονες ως παραπλανητική, επειδή πρόκειται για μια γενική ονομασία για χιλιάδες χημικές ουσίες, που διαμορφώνουν τα κατάλοιπα του καπνίσματος(14). Η πίσσα αποτελείται από πολλά διαφορετικά συστατικά, τα οποία βλάπτουν σε ποικίλο βαθμό την υγεία. Η σύνθεση της πίσσας ποικίλει σημαντικά μεταξύ των διαφόρων προϊόντων. Συνεπώς, μεσοπρόθεσμα, θα πρέπει να προβλεφθούν ανώτατα όρια και σταδιακή μείωση συγκεκριμένων τοξικών ή καρκινογόνων ουσιών σε σχέση με τη συγκέντρωση νικοτίνης (σχέση νικοτίνης/πίσσας). Η μείωση των τοξικών/καρκινογόνων ουσιών σε σχέση με τη νικοτίνη πρέπει να περιλαμβάνει και τη μείωση της περιεκτικότητας σε μονοξείδιο του άνθρακα σε σχέση με τη νικοτίνη.

2.7.2. Κατά τη γνώμη της ΟΚΕ, η ρύθμιση της περιεκτικότητας σε νικοτίνη πρέπει να γίνει με ιδιαίτερη προσοχή και με βάση περαιτέρω έρευνες. Από τη μία πλευρά, για προληπτικούς λόγους, για την προστασία των παιδιών και των νέων, φαίνεται να επιβάλλεται η μείωση της περιεκτικότητας των προϊόντων καπνού σε νικοτίνη, επειδή με το μέτρο αυτό θεωρείται αναμενόμενο ότι παιδιά και νέοι που δοκιμάζουν για πρώτη φορά και καπνίζουν για λόγους πειραματισμού δεν θα εξαρτηθούν αμέσως από τη νικοτίνη. Από την άλλη, μπορεί να υποτεθεί ότι οι εξαρτημένοι καπνιστές, οι οποίοι διατηρούν την ποσότητα της νικοτίνης στο σώμα τους σε ένα ορισμένο επίπεδο, θα αυξήσουν μάλλον την κατανάλωση καπνού για να επιτύχουν το στόχο τους. Δεν αποκλείεται το ενδεχόμενο η επιβολή ορισμένης περιεκτικότητας σε νικοτίνη και πίσσα να μην οδηγήσει σε μείωση του κινδύνου που διατρέχουν οι καπνιστές να πάθουν καρκίνο στους πνεύμονες. Επειδή το πρόβλημα αυτό δεν έχει μελετηθεί επαρκώς(15)(16)(17), τα μέτρα για την περαιτέρω μείωση της περιεκτικότητα του καπνού σε νικοτίνη πρέπει να θεσπιστούν μετά τη μελέτη των διαθέσιμων επιστημονικών ερευνών.

2.7.3. Στην Ευρωπαϊκή Ένωση, επιτρέπεται η χρήση περισσότερων από 600 προσθετικών ουσιών. Κρίνεται, συνεπώς, σκόπιμο να διασαφηνιστούν και να αιτιολογηθούν από την άποψη της δημόσιας υγείας ο προορισμός και οι επιδράσεις των υφιστάμενων και νέων προσθετικών ουσιών.

2.7.4. Η ΟΚΕ επισημαίνει ότι ιδιαιτέρως οι μικροί παραγωγοί και εισαγωγείς πρέπει να χαίρουν μίας κάποιας προστατευτικής εμπιστοσύνης ώστε να μην υπονομευτεί η επιβίωσή τους από τυχόν υπερβολές των αρμόδιων εθνικών αρχών.

3. Ειδικές παρατηρήσεις

3.1. Άρθρο 1

Η ΟΚΕ επιδοκιμάζει τους στόχους της οδηγίας και ελπίζει ότι, με την εφαρμογή της, θα επιτευχθεί ένα υψηλό επίπεδο προστασίας της υγείας στα κράτη μέλη.

3.2. Άρθρο 3

3.2.1. Η ΟΚΕ διαπιστώνει ότι, στην περίπτωση της πίσσας και του μονοξειδίου του άνθρακα, είναι παραπλανητικό να γίνεται αναφορά στην περιεκτικότητα τω τσιγάρων. Σε αντίθεση με τη νικοτίνη, η πίσσα και το μονοξείδιο του άνθρακα εκλύονται με την καύση ή την απανθράκωση του τσιγάρου και περιέχονται στα συμπυκνωμένα κατάλοιπα (πίσσα) ή στα αέρια του καπνού (μονοξείδιο του άνθρακα). Συνεπώς, θα ήταν καλύτερα οι ενδείξεις να αναφέρονται σε "νικοτίνη στον καπνό", "πίσσα στα συμπυκνωμένα κατάλοιπα του καπνού" και "μονοξείδιο του άνθρακα στα αέρια του καπνού". Στην τελευταία περίπτωση πρέπει, επιπλέον, να θεωρηθεί ότι η παραγόμενη ποσότητα ανά τσιγάρο εξαρτάται από την προσθήκη οξυγόνου και, συνεπώς, την ένταση του καπνίσματος.

3.2.2. Η ΟΚΕ τονίζει ότι, από τοξικολογική άποψη, ο περαιτέρω περιορισμός των ποσοτήτων νικοτίνης και πίσσας σε 1 mg ανά τσιγάρο υπόκειται σε αμφισβήτηση. Αυτό μπορεί να έχει νόημα στην περίπτωση των περιστασιακών καπνιστών, η συμπεριφορά των οποίων δεν καθορίζεται από την απορροφούμενη ποσότητα νικοτίνης. Η συμπεριφορά των καπνιστών που είναι εξαρτημένοι από τη νικοτίνη καθορίζεται από την ποσότητα νικοτίνης που απορροφούν. Εάν η ποσότητα που χρειάζεται ένας καπνιστής είναι μεγάλη, θα εισπνέει συχνότερα και βαθύτερα και θα καπνίζει περισσότερο από ό,τι συμβαίνει στην αντίθετη περίπτωση. Οι επιδράσεις που έχει η ρύθμιση της περιεκτικότητας σε νικοτίνη δεν έχουν ακόμη διευκρινιστεί επαρκώς. Η ΟΚΕ κρίνει σκόπιμο να καταρτιστεί πρόγραμμα ερευνών με στόχο τη διασαφήνιση του θέματος.

3.2.3. Η ΟΚΕ επιθυμεί διακαώς να αναγνωρισθούν διεθνώς τα ευρωπαϊκά πρότυπα στο επίπεδο αυτό προκειμένου να αποφευχθεί το ενδεχόμενο της στρέβλωσης του ανταγωνισμού, καθώς και το ενδεχόμενο να απειληθούν, κατά συνέπεια, οι θέσεις απασχόλησης. Η ΟΚΕ ζητεί από την Επιτροπή να καταβάλει κάθε προσπάθεια προκειμένου να επιτευχθεί επειγόντως ο εν λόγω στόχος. Καλεί πάραυτα την Επιτροπή να προβεί στη σύσταση ενός χρηματοοικονομικού μέσου, ζητώντας κυρίως τη συμβολή των εκπροσώπων της βιομηχανίας του τομέα, έτσι ώστε να αντισταθμισθούν οι απώλειες θέσεων απασχόλησης που θα προκύψουν και να χρηματοδοτηθεί η εκ νέου ειδίκευση του αντίστοιχου εργατικού δυναμικού.

3.3. Άρθρο 5

3.3.1. Η ΟΚΕ διαπιστώνει ότι είναι αναμφισβήτητα ορθό ότι οι τιμές που αναφέρονται στην πρόταση οδηγίας πρέπει να εξεταστούν και αναλυτικά. Ωστόσο, διερωτάται κατά πόσο η προτεινόμενη τεχνική του ΔΟΤ αποτελεί την καλύτερη διαθέσιμη τεχνική. Η ΟΚΕ υποθέτει ότι, εφόσον υπάρχουν θετικές εμπειρίες με άλλες τεχνικές μέτρησης, η εφαρμογή αυτών πρέπει να καταστεί υποχρεωτική.

3.3.2. Η ΟΚΕ κρίνει ότι οι καταναλωτές έχουν το δικαίωμα να αναμένουν ότι τα προϊόντα του καπνού ελέγχονται, δοκιμάζονται και εγκρίνονται σύμφωνα με τους εγκεκριμένους κοινοτικούς κανόνες. Η ΟΚΕ ενθαρρύνει την Επιτροπή να αναπτύξει ένα κοινοτικό πλαίσιο για τα εθνικά συστήματα, που θα βασίζεται στους διεθνώς αποδεκτούς κανόνες. Αυτό θα διασφαλίσει ότι θα χρησιμοποιηθούν οι κατάλληλοι μέθοδοι ανάλυσης με τρόπο συνεπή και ενιαίο, στο εσωτερικό της ΕΕ, προκειμένου να επιτευχθούν συγκρίσιμα αποτελέσματα.

3.3.3. Η ΟΚΕ επιδοκιμάζει κατ' αρχήν την πρόταση να μπορούν τα κράτη μέλη να καλούν τους παραγωγούς και τους εισαγωγείς καπνών να υποβάλουν ενδεχομένως τα προϊόντα τους σε πρόσθετες δοκιμές που απαιτούν οι αρμόδιες εθνικές αρχές, προκειμένου να προσδιοριστεί για κάθε είδος καπνού η περιεκτικότητα σε άλλες ουσίες.

3.4. Άρθρο 6

3.4.1. Η ΟΚΕ επιδοκιμάζει απερίφραστα τη βελτίωση της παρουσίασης, της αποτελεσματικότητας, της ορατότητας και της απλότητας του περιεχομένου των προειδοποιήσεων για την υγεία, οι οποίες απευθύνονται στους καταναλωτές προϊόντων καπνού.

3.4.2. Η ΟΚΕ υποστηρίζει ότι οι προειδοποιήσεις πρέπει να είναι πολύ εμφανείς. Η κάλυψη του 25 % της συνολικής επιφανείας της αντίστοιχης εξωτερικής πλευράς της συσκευασίας προϊόντων καπνού με προειδοποιήσεις θεωρείται επαρκής. Θα πρέπει όμως να λαμβάνεται κατάλληλα υπόψη το μέγεθος της συσκευασίας, προκειμένου να αποφευχθεί το ενδεχόμενο να καταλαμβάνει η προειδοποίηση δυσανάλογο χώρο ως προς τον επιδιωκόμενο στόχο.

3.4.3. Η ΟΚΕ προτείνει να δοθεί στα κράτη μέλη το δικαίωμα να εκδίδουν εντολές για την παραπομπή στις υπηρεσίες απεξάρτησης σε όλα τα προϊόντα καπνού.

3.5. Άρθρο 7

Η ΟΚΕ χαιρετίζει την πρόταση της Επιτροπής για την αναγραφή όλων των συστατικών που δεν έχουν σχέση με τον καπνό σε όλα τα προϊόντα καπνού, ιδιαιτέρως την υποχρέωση της διασαφήνισης των λόγων για τους οποίους οι παραγωγοί και οι εισαγωγείς προσθέτουν ουσίες ή συστατικά στα προϊόντα αυτά. Η διαφάνεια που προκύπτει κατ' αυτόν τον τρόπο συμβάλει στην επίτευξη ενός υψηλού επιπέδου προστασίας της υγείας στην ΕΕ. Ταυτόχρονα, η ΟΚΕ διερωτάται πού, πώς και με βάση ποια κριτήρια θα αξιολογούνται οι κατάλογοι αυτοί.

Η απουσία κοινοτικού πλαισίου για τα εθνικά συστήματα και τους ελέγχους υπάρχει κίνδυνος να δημιουργήσει ελαφρώς διαφορετικές εθνικές νομοθεσίες καθώς και τεχνητά εμπόδια στην εσωτερική αγορά του ίδιου τύπου με αυτά που επιδιώκει να αποφύγει η οδηγία αυτή.

Η ΟΚΕ κρίνει ότι η εναρμόνιση στα θέματα των συστατικών μπορεί να επιτευχθεί με τη θέσπιση καταλόγου εγκεκριμένων ουσιών που θα έχει ως παράδειγμα έναν από τους θετικούς καταλόγους που υπάρχουν στο Βέλγιο, στη Γερμανία, στην Αυστρία και στη Γαλλία, ή τον συνδυασμό τους.

3.6. Άρθρο 8

3.6.1. Η ΟΚΕ επιδοκιμάζει, κατ' αρχήν, την πρόταση της Επιτροπής για την απαγόρευση της χρήσης παραπλανητικών εννοιών όπως "χαμηλής περιεκτικότητας σε πίσσα", "light" ή "mild", επειδή έχει αποδειχθεί ότι τα υπαινισσόμενα πλεονεκτήματα είναι ανύπαρκτα, ενώ για τους εξαρτημένους από τη νικοτίνη καπνιστές η διακρίσεις αυτές δεν έχουν νόημα. Παράλληλα, πρέπει να παρεμποδιστούν τυχόν εξαιρέσεις σε επίπεδο κρατών μελών.

3.6.2. Η ΟΚΕ επισημαίνει ότι, για προληπτικούς λόγους, κρίνεται σκόπιμο να δοθεί στους περιστασιακούς καπνιστές η δυνατότητα επιλογής ενός "ελαφρού" τσιγάρου που βλάπτει λιγότερο την υγεία. Ωστόσο, η ανάλογη επισήμανση τσιγάρων μπορεί να επιτραπεί μόνο εφόσον υπάρχουν μέθοδοι μέτρησης τα αποτελέσματα των οποίων αιτιολογούν απόλυτα τον χαρακτηρισμό αυτό.

3.7. Άρθρο 10

Η ΟΚΕ επιδοκιμάζει την προβλεπόμενη από την Επιτροπή αξιολόγηση και αναφορά ανά διετία. Παράλληλα, καλεί την Επιτροπή να εξετάσει εάν θα μπορούσε να ανατεθεί στην αρμόδια επιστημονική επιτροπή η συστηματική αξιολόγηση των ισχυουσών οδηγιών, οι οποίες θα μπορούσαν στη συνέχεια να τροποποιηθούν σύμφωνα με τις εμπειρίες που θα έχουν συναχθεί.

3.8. Η ΟΚΕ κρίνει ότι οι μεταβατικές διατάξεις θα πρέπει να ευθυγραμμίζονται σ' αυτές με τις οποίες συνοδεύτηκε η έναρξη της ισχύος των σημερινών οδηγιών προκειμένου να ληφθούν υπόψη οι περιορισμένες τεχνικές δυνατότητες προσαρμογής των ΜΜΕ όπως επίσης και η αργή ανακύκληση ορισμένων προϊόντων.

Βρυξέλλες, 29 Μαρτίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) Οδηγία 90/239/ΕΟΚ, ΕΕ L 137 της 30.5.1990, σ. 36.

(2) Οδηγία 92/41/ΕΟΚ, ΕΕ L 158 της 11.6.1992, σ. 30.

(3) Οδηγία 89/622/ΕΟΚ, ΕΕ L 359 της 8.12.1989, σ. 1.

(4) COM(96) 609 τελικό - παράρτημα.

(5) ΠΟΥ, Καπνός και υγεία. Γενική επισκόπηση της κατάστασης. Γενεύη, 1997, σ. 49.

(6) Γνωμοδότηση της Επιτροπής: Καταναλωτών για μια κοινωνικά υπεύθυνη κοινοτική πολιτική για τα καπνά (14.6.1998).

(7) Γνωμοδότηση της ΟΚΕ για την "Εξέλιξη της δημόσιας υγείας", ΕΕ C 407 της 28.12.1998.

(8) ΕΕ C 296 της 29.9.1997, σ. 32.

(9) ΠΟΥ, Καπνός και υγεία. Γενική επισκόπηση της κατάστασης. Γενεύη, 1997.

(10) Peto κ. α. Η θνησιμότητα από το κάπνισμα στις αναπτυγμένες χώρες την περίοδο 1950-2000, Οξφόρδη, Oxford University Press, 1994.

(11) Διάσκεψη της ΠΟΥ για τη ρύθμιση των προϊόντων καπνού. Συμπεράσματα του Ελσίνκι, 18.10.1999.

(12) Slade & Henningfield, J.E. Tobacco product regulation: Context and issues. Food and Drug Law journal, 53 (suppl..., 43-77, 1998).

(13) US Department of Health and Human Services. Reducing the health consequences of smoking, 1989.

(14) Gray et al. Tar concentration in cigarettes and carcinogen content. Lancet, 352, 787-8, 1998.

(15) Bates, C. et al. The future of tobacco product regulation and labelling in Europe: Implications for the forthcoming European directive. Tobacco Control, 8, 225-235, 1999.

(16) Henningfield, J. E. et al. Reducing the addictiveness of cigarettes. A report of the American Medical Association. Tobacco Control, 7, 281-93, 1999.

(17) Shatenstein, S. et al. Eliminating nicotine in cigarettes. Tobacco Control, 8, 106-9, 1999.

ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Τροπολογίες που απορρίφθηκαν

Κατά τη διάρκεια της συζήτησης απορρίφθηκαν οι ακόλουθες τροπολογίες που συγκέντρωσαν αριθμό ψήφων "υπέρ" τουλάχιστον ίσο με το ένα τέταρτο του συνόλου των ψήφων:

Σημείο 2.4, 4η περίπτωση

Το κείμενο αντικαθιστάται ως εξής:

"Απαγόρευση της πώλησης προϊόντων καπνού σε νέους (το κατώτερο όριο ηλικίας θεσπίζεται, βάσει της αρχής της επικουρικότητας σε εθνικό επίπεδο)".

Aιτιολογία

Και το κείμενο του εισηγητή είναι εναντίον. Αφενός, προτείνεται ένα όριο ηλικίας και, αφετέρου, θεσπίζεται ότι τα κράτη μέλη οφείλουν να θεσπίζουν ένα παρόμοιο όριο. Με την τροπολογία καθίσταται σαφές (μέσω της μη θέσπισης συγκεκριμένου ορίου) ότι τα κράτη μέλη είναι αρμόδια να προσδιορίζουν την έννοια "νέοι" βάσει της αυτόνομης κοινωνικής και πολιτιστικής κατάστασης.

Αποτέλεσμα της ψηφοφορίας

Ψήφοι υπέρ: 43, ψήφοι κατά: 59, αποχές: 1.

Σημείο 2.4, έβδομη περίπτωση

Διαγράφεται η έβδομη περίπτωση:

"Απαγόρευση της πώλησης τσιγάρων από αυτόματες μηχανές".

Αιτιολογία

Η πλήρης απαγόρευση της πώλησης τσιγάρων από αυτόματες μηχανές δεν ενδείκνυται και συγχρόνως αποτελεί διακριτική μεταχείριση σε όφελος άλλων τρόπων πώλησης.

Αποτέλεσμα της ψηφοφορίας

Ψήφοι υπέρ: 35, ψήφοι κατά: 75, αποχές: 13.

Σημείο 2.4, όγδοη περίπτωση

Να τροποποιηθεί η όγδοη περίπτωση "Αύξηση και εναρμόνιση της φορολογίας των προϊόντων καπνού, παράλληλα με τη συστηματική καταπολέμηση του λαθρεμπορίου καπνού" ως εξής:

"Εναρμόνιση της φορολογίας των προϊόντων καπνού, παράλληλα με τη συστηματική καταπολέμηση του λαθρεμπορίου καπνού".

Αιτιολογία

Οιαδήποτε αύξηση της ήδη υψηλής φορολογίας των προϊόντων καπνού στην ΕΕ θα οδηγήσει σε στρέβλωση της αγοράς, δεδομένου ότι θα οδηγήσει σε αύξηση του λαθρεμπορίου με αποτέλεσμα οι καταναλωτές να είναι σε θέση να βρίσκουν προϊόντα σε ακόμη χαμηλότερες τιμές, πράγμα που είναι το αντίθετο από το επιδιωκόμενο αποτέλεσμα. Ορισμένες χώρες με υψηλή φορολογία όπως η Σουηδία και ο Καναδάς έχουν μειώσει τη φορολογία τους ακριβώς για να καταπολεμήσουν το λαθρεμπόριο.

Αποτέλεσμα της ψηφοφορίας

Ψήφοι υπέρ: 59, ψήφοι κατά: 61, αποχές: 16.

Σημείο 3.2.3

Να προστεθούν τα εξής στο τέλος της παραγράφου:

"Στο μεταξύ, θα ήταν σκόπιμο να μειωθούν τα όρια της περιεκτικότητας για τα προϊόντα που διατίθενται στην αγορά της ΕΕ και να προβλεφθεί επιπλέον προθεσμία για την Ελλάδα, ανάλογη με αυτήν που ισχύει για την πίσσα".

Αιτιολογία

Δεν υπάρχει κανένας λόγος για να επιτραπεί, αποκλειστικά στα προϊόντα που παράγονται εκτός της ΕΕ, η δυνατότητα να ανταποκρίνονται στη ζήτηση για προϊόντα με διαφορετικά χαρακτηριστικά.

Για την Ελλάδα, θα έπρεπε να επεκταθεί στη νικοτίνη και το μονοξείδιο του άνθρακα η παρέκκλιση που ήδη ισχύει για την πίσσα, δεδομένου ότι υπάρχει έντονος συσχετισμός μεταξύ των εν λόγω συστατικών.

Αποτέλεσμα της ψηφοφορίας

Ψήφοι υπέρ: 29, ψήφοι κατά: 74, αποχές: 14.

Σημείο 3.2.3

Στο τέλος του σημείου να προστεθούν τα εξής:

"Άρθρο 4

Η ΟΚΕ θεωρεί ότι η ανώτατη περιεκτικότητα σε νικοτίνη και μονοξείδιο του άνθρακα πρέπει να είναι ανάλογη με εκείνη που προτείνεται για την πίσσα. Κατά συνέπεια, η προσωρινή παρέκκλιση που επιτρέπεται στην Ελλάδα δεν πρέπει να αφορά μόνο την πίσσα αλλά να καλύπτει και την νικοτίνη και το μονοξείδιο του άνθρακα."

Αιτιολογία

Υφίσταται σχέση μεταξύ περιεκτικότητας των τσιγάρων σε πίσσα, νικοτίνη και μονοξείδιο του άνθρακα. Συνεπώς, εάν την 31η Δεκεμβρίου 2003 ο περιορισμός του ύψους της νικοτίνης σε 1 mg και μονοξειδίου του άνθρακα σε 10 mg εφαρμοσθεί στην Ελλάδα όπως θα ισχύσει για τα υπόλοιπα κράτη μέλη, η χώρα αυτή θα αναγκασθεί εκ των πραγμάτων να μειώσει την περιεκτικότητα των τσιγάρων της σε πίσσα σε λιγότερο από 10 mg. Στην πράξη, η προσωρινή παρέκκλιση που παραχωρείται από το άρθρο 4 μόνο για την πίσσα δεν έχει κανένα νόημα.

Αποτέλεσμα της ψηφοφορίας

Ψήφοι υπέρ: 36, ψήφοι κατά: 58, αποχές: 14.

Σημείο 3.2.4

Να προστεθεί νέο σημείο 3.2.4, με το εξής κείμενο:

"3.2.4. Η ΟΚΕ συμφωνεί ότι το μέγιστο όριο περιεκτικότητας σε μονοξείδιο του άνθρακα στα τσιγάρα πρέπει να είναι ανάλογο με τα μέγιστα όρια που προτείνονται για την πίσσα (10 mg) και για τη νικοτίνη (1 mg). Ως εκ τούτου, προτείνει να λάβει η Επιτροπή τα δέοντα μέτρα, προκειμένου να διασφαλισθεί ότι το μέγιστο προτεινόμενο όριο περιεκτικότητας σε μονοξείδιο του άνθρακα ορίζεται καταναλογία και με βάση αξιόπιστα επιστημονικά στοιχεία."

Αιτιολογία

Η επεξηγηματική έκθεση της Επιτροπής "συνιστά την καθιέρωση μέγιστου ορίου για την περιεκτικότητα σε μονοξείδιο του άνθρακα στα τσιγάρα, ανάλογου με τα μέγιστα όρια που προαναφέρονται..." για την πίσσα και τη νικοτίνη. Λόγω της ποικιλίας που παρατηρείται αναπόφευκτα στα αποτελέσματα των πειραμάτων, με τις σημερινές διαθέσιμες μεθόδους για τη μέτρηση της περιεκτικότητας σε μονοξείδιο του άνθρακα, πρέπει να επιδειχθεί ιδιαίτερη προσοχή κατά τον καθορισμό του κατάλληλου μέγιστου ορίου. Για το σκοπό αυτό, η Επιτροπή πρέπει να εξασφαλίσει ότι η μέγιστη προτεινόμενη περιεκτικότητα σε μονοξείδιο του άνθρακα έχει όντως καθορισθεί με βάση αξιόπιστα επιστημονικά δεδομένα και αντιστοιχεί όντως στα μέγιστα όρια νικοτίνης και πίσσας, όπως ακριβώς είναι και το ζητούμενο.

Αποτέλεσμα της ψηφοφορίας

Ψήφοι υπέρ: 34, ψήφοι κατά: 70, αποχές: 8.

Σημείο 3.2.5

Να εισαχθεί νέο σημείο 3.2.5, ως ακολούθως:

"3.2.5. Η ΟΚΕ εκφράζει ανησυχίες ως προς το γεγονός ότι η πρόταση της Επιτροπής η οποία σύμφωνα με τη διατύπωσή της αφορά τα προϊόντα καπνού που εξάγονται από την ΕΕ προς τρίτες χώρες, θα έχει ως αποτέλεσμα να περιορισθεί η ανταγωνιστικότητα των κρατών μελών και της ΕΕ και να επηρεασθεί αρνητικά η απασχόληση στην ΕΕ."

Αιτιολογία

Η πρόταση της Επιτροπής, η οποία σύμφωνα με τη διατύπωσή της αφορά τα προϊόντα καπνού που εξάγονται από την ΕΕ προς τρίτες χώρες, συνιστά μη αναγκαίο περιορισμό των εξαγωγών της ΕΕ ο οποίος θα έχει ως αποτέλεσμα να θιγεί τόσο η ανταγωνιστικότητα των κρατών μελών όσο και η απασχόληση στην ΕΕ. Το 1998 το 16 % των σιγαρέτων παραγωγής ΕΕ εξήχθη σε τρίτες χώρες ενώ παράλληλα ο τομέας παραγωγής καπνού στην ΕΕ απασχολούσε περίπου 50000 άτομα. Η διάταξη αυτή μπορεί για το λόγο αυτό να απειλήσει τις θέσεις εργασίας και την παραγωγή στην ΕΕ.

Αποτέλεσμα της ψηφοφορίας

Ψήφοι υπέρ: 44, ψήφοι κατά: 67, αποχές: 7.

Σημείο 3.4.2

Να τροποποιηθεί το σημείο ως εξής:

"Η ΟΚΕ θεωρεί ότι οι υγειονομικές προειδοποιήσεις γενικού χαρακτήρα πρέπει να αναγνωρίζονται εύκολα. Το 10 % της εξωτερικής επιφάνειας της αντίστοιχης πλευράς του πακέτου φαίνεται να είναι επαρκής τιμή όπως και η ένταξη του μηνύματος σε πλαίσιο πάχους 1 mm. Πρέπει να ληφθεί καταλλήλως υπόψη το μέγεθος του πακέτου για τα σιγαρέτα. Για τα άλλα προϊόντα καπνού (όπως για παράδειγμα τα ξύλινα κουτιά των πούρων και οι μεταλλικές συσκευασίες με καπνό για πίπα), τα προειδοποιητικά μηνύματα θα μπορούν να επικολλούνται, χωρίς να υπερβαίνουν τα 15 cm2."

Αιτιολογία

Το ποσοστό που προτείνει η Επιτροπή κρίνεται, από πάσης απόψεως, ως δυσανάλογο με τον επιδιωκόμενο στόχο, που είναι η βελτίωση της προβολής. Για ορισμένα προϊόντα, δεν είναι δυνατή η εκτύπωση επί της συσκευασίας και, οπωσδήποτε, θα ήταν ένα εντελώς αντιοικονομικό μέτρο για τους παραγωγούς οι οποίοι διαθέτουν μικρό μέρος της παραγωγής τους στην ευρωπαϊκή αγορά, δεδομένου ότι θα έπρεπε να προβλέπουν διαφορετικές συσκευασίες για την κάθε αγορά.

Αποτέλεσμα της ψηφοφορίας

Ψήφοι υπέρ: 34, ψήφοι κατά: 71, αποχές: 1.

Σημείο 3.4.4

Να προστεθεί το ακόλουθο νέο σημείο:

"3.4.4. Προκειμένου να διασφαλισθεί η ισότιμη μεταχείριση όλων των προϊόντων, ανεξαρτήτως του χρώματος της συσκευασίας, θα πρέπει να παρασχεθεί η δυνατότητα χρησιμοποίησης και άλλων χρωμάτων εκτός του άσπρου και του μαύρου, λαμβάνοντας πάντα όλα τα απαιτούμενα μέτρα για τη διασφάλιση της νομιμότητας των αναγραφομένων μηνυμάτων."

Αιτιολογία

Προτείνοντας τη χρησιμοποίηση μαύρων στοιχείων σε άσπρο φόντο η Επιτροπή ευνοεί εκ των πραγμάτων τα προϊόντα εκείνα που παρουσιάζουν τα εν λόγω χαρακτηριστικά. Με την εν λόγω τροπολογία θα καταστεί δυνατή η συνέχιση της χρησιμοποίησης του φόντου που ήδη χρησιμοποιείται σε σχέση με τα προαναφερθέντα προϊόντα.

Αποτέλεσμα της ψηφοφορίας

Ψήφοι υπέρ: 33, ψήφοι κατά: 71, αποχές: 7.

Σημείο 3.5.1

Να προστεθεί το ακόλουθο νέο σημείο 3.5.1:

"3.5.1. Η ΟΚΕ θεωρεί ότι μία ικανοποιητική εναλλακτική λύση θα αποτελούσε η ανάπτυξη ενός κοινοτικού πλαισίου δοκιμών και κοινολόγησης των συστατικών που δεν έχουν σχέση με τον καπνό. Οι μέθοδοι δοκιμής θα πρέπει να βασίζονται στην ανάπτυξη και εφαρμογή ομοιόμορφων κανόνων δοκιμής που θα είναι διεθνώς αποδεκτοί ώστε να καταστεί δυνατή η συγκέντρωση δεδομένων και πληροφοριών που θα διασφαλίζουν την αποφυγή της εμφάνισης μεγαλύτερων κινδύνων για τη δημόσια υγεία λόγω της χρήσης των εν λόγω συστατικών. Κατά τον τρόπο αυτό θα εξασφαλιζόταν η συνεκτική και ομοιόμορφη χρησιμοποίηση των καταλληλότερων και περισσότερο αξιόπιστων μεθόδων δοκιμής σε ολόκληρη την ΕΕ και κατά συνέπεια η αποτελεσματικότερη λειτουργία της ενιαίας αγοράς."

Αιτιολογία

Στην περίπτωση που με την οδηγία δεν προβλεφθεί η θέσπιση ενός κοινοτικού πλαισίου δοκιμών και καταλόγων των συστατικών διατρέχεται ο κίνδυνος να δημιουργηθούν 15 διαφορετικά καθεστώτα. Στην περίπτωση αυτή θα δημιουργηθούν τεχνητά εμπόδια στο πλαίσιο της ενιαίας αγοράς και πιθανόν να προκληθούν σημαντικές οικονομικές επιβαρύνσεις για τους επιχειρηματίες. Μία τέτοια εξέλιξη δεν συμβαδίζει με τα προτεινόμενα στην οδηγία.

Αποτέλεσμα της ψηφοφορίας

Ψήφοι υπέρ: 39, ψήφοι κατά: 72, αποχές: 8.

Σημείο 3.6.2

Να αντικατασταθεί η τελευταία πρόταση από το ακόλουθο κείμενο:

"Με την έννοια αυτή χρειάζεται να θεσπισθούν κανόνες τόσο για τον κάθε τύπο όσο και για τα μέγιστα ποσά πίσσα που περιέχουν."

Αιτιολογία

Όπως διευκρινίζεται στην οδηγία, η ένδειξη του περιεχομένου σε απόλυτες τιμές δεν έχει σημασία για τον καπνιστή. Πρέπει για τον λόγο αυτό να του παρέχεται πιο ακριβής πληροφόρηση που θα τον βοηθήσει καλύτερα στην επιλογή του.

Αποτέλεσμα της ψηφοφορίας

Ψήφοι υπέρ: 42, ψήφοι κατά: 70, αποχές: 10.

Σημείο 3.6.3

Να προστεθεί νέα παράγραφος 3.6.3, ως ακολούθως:

"Η ΟΚΕ υποδεικνύει οι χαρακτηρισμοί 'light' ('ελαφρά') και 'mild' ('ήπια') να επιτρέπονται στις περιπτώσεις όπου προσδιορίζουν κατά τρόπο μη διφορούμενο ιδιότητες που συνδέονται με το άρωμα, τη γεύση ή το χρώμα των προϊόντων καπνού πλην των τσιγάρων."

Αιτιολογία

Οι χαρακτηρισμοί "light" και "mild" αναφέρονται συχνά στο άρωμα ή τη γεύση των πούρων και του καπνού για κοπή ή για εισπνοή.

Αποτέλεσμα της ψηφοφορίας

Ψήφοι υπέρ: 35, ψήφοι κατά: 65, αποχές: 16.

Το ακόλουθο κείμενο της γνωμοδότησης του τμήματος, του οποίου η διατήρηση ζητήθηκε τουλάχιστον από το ένα τέταρτο του συνόλου των ψήφων, απορρίφθηκε έπειτα από την υιοθέτηση σχετικής τροπολογίας εκ μέρους της συνέλευσης.

Σημείο 2.4, τρίτη παράγραφος

"Στον εν λόγω κατάλογο μέτρων πρέπει να προστεθεί, μεσοπρόθεσμα, και η κατάργηση στην Κοινότητα των επιδοτήσεων για την καλλιέργεια προϊόντων καπνού, έτσι ώστε να καταργηθούν οι ασυνέπειες της κοινοτικής πολιτικής, η οποία προωθεί, αφενός, την καλλιέργεια καπνού και, αφετέρου, αποθαρρύνει την κατανάλωσή του. Η Επιτροπή πρέπει να εντείνει τις εξαγορές εκτάσεων καλλιέργειας καπνού και να επιβάλει παύση της καλλιέργειας σ' αυτές. Οι ενισχύσεις που εχορηγούντο μέχρι σήμερα για την καλλιέργεια καπνού πρέπει να μετατραπούν σε κοινωνικά επιδόματα."

Αποτέλεσμα της ψηφοφορίας

Ψήφοι υπέρ: 73, ψήφοι κατά: 64, αποχές: 2.